અમદાવાદ: લઠ્ઠાકાંડના પગલે શહેરભરમાં દેશી દારૂનાના બૂટલેગરો પર રોજેરોજ દરોડા પાડવામાં આવી રહ્યાં છે. પોલીસે આ કાર્યવાહી દરમિયાન વિદેશી દારૂના બૂટલેગરોને અભય વચન આપ્યું હોય તેમના પર કોઈ જ કાર્યવાહી કરી ન હતી. જેના પગલે વિદેશી દારૂના બૂટલેગરો હજુ પણ રાબેતા મુજબ જ ધંધો કરતા રહ્યાં હોવાની ચાડી ખાતી ઘટના રામોલમાં બની છે. ક્રાઇમ બ્રાન્ચની ટીમે રામોલ ટોલ ટેક્ષ પાસેથી એક ટ્રક પકડી પાડી વિજય કલાલ અને ઈન્દ્રવિજયસિંહ ચૌહાણ નામના ક્લિનરને પકડી પાડ્યા હતા. પોલીસે ટ્રકમાંથી વોડકાની ૮૦૪ અને વ્હિસ્કીની ૯૧૨ બોટલ મળી કુલ ૫.૧૪ લાખનો મુદ્દામાલ પકડી પાડ્યો હતો. પોલીસને પ્રાથમિક તપાસમાં જાણવા મળ્યું હતુ કે, દારૂ રાજસ્થાનથી આવ્યો હતો અને અમદાવાદના અલગ અલગ બૂટલેગરોને ત્યાં ઉતારવાનો હતો. આ દારૂ કયા કયા બૂટલેગરોને પહોંચાડવાનો હતો તે અંગે ક્રાઇમ બ્રાન્ચે તપાસ શરૂ કરી છે. પોલીસે ટ્રક અને દારૂ મળી કુલ ૧૧.૧૬ લાખની મતા કબજે કરી હતી.